Нэхъыжьхэм гулъытэ хуащI
Хэку зауэшхуэм ди къэралым къыщихьа ТекIуэныгъэ иныр илъэс 74-рэ щрикъур гъэлъэпIэным иджыпсту щыщIэдзауэ къэралым и щIыналъэ псоми зыхуагъэхьэзыр.
Мы Iуэхум теухуауэ ягъэхьэзыра къэралпсо дэфтэрым къызэрыщыгъэлъэгъуамкIэ, зауэм хэта, а зэманым лэжьыгъэ хьэлъэр зи фэ дэхуа ди нэхъыжьхэм гулъытэшхуэ хуащIынущ. Программэм къызэрыщыгъэлъэгъуамкIэ, абыхэм я узыншагъэм кIэлъыплъынущ, хущхъуэгъуэхэмкIэ ядэIэпыкъунущ, псэуныгъэ и лъэныкъуэкIэ щытыкIэ гугъу итхэм я нэIэ трагъэтынущ. Зауэ лъэхъэнэ хьэлъэр зи фэ дэкIахэм яхуэгъэзауэ ящIэ дэтхэнэ зы Iуэхуми жыджэру хэтын зэрыхуейм Программэм къыхуреджэ властым и органхэр, жылагъуэ зэгухьэныгъэхэр, цIыху къызэрыгуэкIхэр, еджакIуэхэр. Гулъытэ хуащIынущ зи щхьэгъусэ зауэм хэкIуэдахэм, а зэманым зеиншэу къэнахэм.
Иджыпсту щыщIэдзауэ мы Iуэхум зыхуагъэхьэзыр зауэмрэ лэжьыгъэмрэ я ветеранхэм я Налшык къалэ советым хэтхэм. Абыхэм къалащхьэм дэт фэеплъхэм, парк ихьэпIэм деж щыт МафIэ мыужьыхым, фэеплъ пхъэбгъухэм я щытыкIэр зыхуэдэр къапщытэ.
Жанхъуэт Зузэ.
